Mpuma help polisielede matrikuleerMeer as 300 polisiebeamptes in Mpumalanga het nie matrieksertifikate nie, het die provinsiale polisie Woensdag gesê. “Altesaam 392 lede het tans nie matrieksertifikate nie,” het brig. Selvy Mohlala, woordvoerder van die polisie, in ‘n verklaring gesê. Mohlala het verduidelik dat ‘n matriekkwalifikasie voor 1994 nie ‘n voorvereiste vir indiensneming was nie. Hy sê programme soos Volwasse Basiese Onderwys en Opleiding (ABET) is beskikbaar om beamptes te help om hul vaardighede en kennis op te bou. “Daar is ook ‘n program om NQF-vlak 5 te behaal wat deur die nasionale kantoor beheer word,” het Mohlala gesê. “Ons sal steeds die lewensgehalte van ons lede verbeter deur deurlopende opleiding en ontwikkeling.” Mohlala sê 145 polisiebeamptes in die provinsie het nie rybewyse nie. Hy sê 31 van dié beamptes ontvang tans opleiding by ‘n bestuurskool om hul rybewyse te bekom en die ander het reeds hul leerderslisensies ontvang. Hy sê ‘n rybewys was voor 1994 ook nie ‘n voorvereiste vir indiensneming by die polisie nie.